
HADM4203 – Helseøkonomisk analyse (5 studiepoeng)
Ta for deg en innovasjon/endring innenfor ditt område av helsevesenet. Det kan være ny diagnostikk og behandling (herunder medikamenter) vidt tolket, inkludert ny organisasjon av diagnostikk og behandling. Oppgaven er å lage en skisse til en helseøkonomisk analyse av innovasjonen. Det forventes at du anvender kunnskap fra skriftlig pensum, forelesninger og gruppearbeid i løsning av oppgaven. Du kan dele opp besvarelsen som beskrevet under. Legg vekt på å forklare innholdet i begreper og sammenhenger du bruker i besvarelsen.

1. Forklar først hva som er innholdet i innovasjonen. Hva er fordelene? Er det noen ulemper? 
Det forventes at studenten forklarer innhold som har relevans for besvarelsen av oppgavens øvrige punkter. En kortfattet og oversiktlig beskrivelse av fordeler og ulemper som har relevans for oppgavens øvrige punkter hører med.
2. Forklar deretter hvilke komponenter som skal inngå i en helseøkonomisk analyse mer generelt og av denne innovasjonen spesielt.

Generelt vil kostnader (eventuelt innsparinger) og helseeffekter inngå. Kostnader vil måles i kroner og helseeffekter i kvalitetsjusterte leveår (QALYs). Det vil også være aktuelt a definere inkrementell kostnadseffektrate (IKER) her.  En vurdering av alvorlighet vil også inngå, siden øvre grense for IKER vil i Norge avhenge av alvorlighet.

3. Forklar hvordan du i den helseøkonomiske analysen vil ta hensyn til eventuelle økte kostnader og innsparinger som kan forventes som følge av innovasjonen. Forklar spesielt hvordan du vil ta hensyn til investeringer som vil vare over flere år – stikkord nåverdi / årskostnad (annuitet).
Det forventes at man forklarer begrepene faste kostnader og variable kostnader samt antyder hvordan de kan beregnes. Det forventes at man motiverer begrepene nåverdi og årskostnad og forklarer hvordan de beregnes.
Er det tidskostnader involvert? Hvordan vil du si fall ta hensyn til dem?
Tidskostnad refererer seg her til pasientene. De kan beskrives med ord og kostnad per tidsenhet skal ifølge retningslinjene fra DMP tas hensyn til og beregnes etter gjennomsnittlig nettolønn. 
Medfører innovasjonen endring i tidsbruk og kostnader for pårørende? Vil du i så fall ta hensyn til dem? I så fall hvordan?
De tas hensyn til på samme måte som tidskostnader for pasientene.
Vil innovasjonen påvirke yrkesaktivitet blant pasientene? Beskriv i så fall på hvilken måte og diskuter om du vil ta hensyn til slike effekter i en helseøkonomisk analyse?
Her skal det redegjøres for de ulike perspektivene som den helseøkonomiske analysen kan ha, samt hvilket perspektiv som skal legges til grunn ifølge myndighetenes retningslinjer. Det er et utvidet helsetjenesteperspektiv.
4. Beskriv om innovasjonen vil medføre helseforbedringer for aktuelle pasienter og hvilke forbedringer dette i så fall vil innebære. Kan slike eventuelle helseforbedringer tallfestes? Beskriv herunder begrepet kvalitetsjusterte leveår (QALYs) som en mulig tallfesting av helseforbedringer. Hvordan vil du gå fram for å tallfeste eventuelle helseforbedringer ved hjelp av QALYs? Hvordan vil du forholde deg til at QALYs har en tidsdimensjon? Er det aktuelt å diskontere QALYs? 
Innholdet i begrepet kvalitetsjusterte leveår (QALYs) forklares, samt aktuelle instrumenter som kan brukes for å tallfeste helserelatert livskvalitet. Aktuelle instrumenter kan være EQ-5D-5L og SF36.
Det forventes at studenten redegjør for konsekvenser av at QALYs har en tidsdimensjon og drøfter argumenter for og mot å diskontere QALYs.  Studenten redegjør deretter for retningslinjene i Norge og for hvordan man i praksis kan diskontere QALYs.

5. Hvilket kriterium vil du bruke for å beslutte om innovasjonen du utreder, skal innføres som rutine? Er det aktuelt å slutte med andre behandlinger for å holde virksomheten innenfor de budsjettene helsesektoren har blitt tildelt? Hvordan vil i så fall dette kunne foregå?
Her starter man med å forklare de tre typene av kriterier som skal ligge til grunn for prioritering: Ressursbruk (kostnad), effekt og alvorlighet og definer inkrementell kostnads-effektivitetsrate (IKER) som et uttrykk for de to første kriteriene. Mer alvorlige tilstander vil ha en høyere øvre grense for IKER. Dersom budsjettet i virksomheten er gitt, vil man beregne alternativkostnaden i form av helseforbedringer som går tapt ved at det aktuelle prosjektet gjennomføres.


